
	Πώς η ιστορική μνήμη και αφήγηση μετασχηματίζονται σε εικαστική
 και συγγραφική δημιουργία
Στο Σπίτι της Κύπρου

Την Τρίτη 17 Απριλίου 2018 και ώρα 19:00 θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, εκδήλωση για την προφορική ιστορία με αφορμή το εικαστικό έργο της Κλάρας Ζαχαράκη-Γεωργίου, «Πώς η ιστορική μνήμη και αφήγηση μετασχηματίζονται σε εικαστική και συγγραφική δημιουργία».
Θα μιλήσει ο Αλέξανδρος Φασόης, με θέμα: «Η μεθοδολογία της προφορικής ιστορίας: θεμέλια, στόχοι και προοπτικές στην ψηφιακή εποχή».
Η διαδρομή της Κλάρας Ζαχαράκη-Γεωργίου, ως παράδειγμα έρευνας: «Από την Προφορική Ιστορία στην Εικαστική Δημιουργία». Προβολή 45’ οπτικοακουστικού υλικού που αφορά στο εικαστικό έργο της ΚΛΑΡΑΣ, με ταυτόχρονη αφήγηση: «Πώς η ιστορική μνήμη και αφήγηση μετασχηματίζονται σε εικαστική και συγγραφική δημιουργία». Οπτικοακουστικό δρώμενο σε σκηνοθεσία και πρωτότυπη μουσική σύνθεση του Αλέξανδρου Φασόη.

Η Κλάρα Ζαχαράκη-Γεωργίου γεννήθηκε στη Λέρο και μεγάλωσε στην Αθήνα. Σπούδασε στην Ανωτάτη Σχολή Καλών Τεχνών της Αθήνας ζωγραφική και σκηνογραφία και έκανε μεταπτυχιακές σπουδές στο Πανεπιστήμιο VIII του Παρισιού, όπου της απονεμήθηκε ο τίτλος Maitrise στη σκηνογραφία.  Από το 1963 ζει στην Κύπρο και από το 1967 έως το 1993 δίδαξε τέχνη σε σχολεία της μέσης εκπαίδευσης. Σκηνογράφησε και έκανε κοστούμια για πολλά θεατρικά έργα του ελληνικού και ξένου ρεπερτορίου στον Θεατρικό Οργανισμό Κύπρου και σε σκηνές του Ελεύθερου Θεάτρου. Ως γραμματέας του Κυπριακού Κέντρου του Διεθνούς Ινστιτούτου Θεάτρου μετείχε σε πολλά παγκόσμια συνέδρια του Οργανισμού αυτού. Έχει πάρει μέρος σε πολλές ομαδικές εκθέσεις ζωγραφικής στην Κύπρο και στο εξωτερικό. Έχει, επίσης, παρουσιάσει έργα της σε δεκατέσσερις ατομικές εκθέσεις στην Κύπρο και το εξωτερικό.  Έχει σχεδιάσει τα κέρματα της Κυπριακής Δημοκρατίας, που ήταν από το 1983 η επίσημη σειρά κερμάτων έως το 2008.  Το συλλεκτικό κέρμα που σχεδίασε για την ένταξη της Κύπρου στην Ευρωπαϊκή Ένωση απέσπασε, το 2005, σε διεθνή διαγωνισμό του Μουσείου Vincenza Numismatica στην Ιταλία τον τίτλο του «ωραιότερου κέρματος στον κόσμο κοπής 2004». Έχει, επίσης, κερδίσει σε διαγωνισμό που διοργανώθηκε το 2006 από τους Krause Publications, εκδότες του “World Coin News” τον τίτλο “Best Crown of the World”. Άλλα συλλεκτικά κέρματα που σχεδίασε απέσπασαν εξαίρετα σχόλια σε δημοσιεύσεις νομισματικών περιοδικών στο διεθνή χώρο.  Το 2010, που γιορτάστηκαν τα 50 χρόνια της Κυπριακής Δημοκρατίας, σχεδίασε το συλλεκτικό κέρμα που εκδόθηκε για την Επέτειο.  Το 2007 τιμήθηκε με το Βραβείο Πολιτιστικής Προσφοράς Τεύκρου Ανθία – Θεοδόση Πιερίδη της Κεντρικής Επιτροπής του ΑΚΕΛ.  Τιμήθηκε, επίσης, από το Κυπριακό Κέντρο του Διεθνούς Ινστιτούτου Θεάτρου για την Προσφορά της στο Κυπριακό Θέατρο. Συνέγραψε τα βιβλία: «Κλάρα, Κείμενα και έργα», Λευκωσία, 2002.  «Μένω να κοιτώ, Ταξιδιωτικά ημερολόγια», Λευκωσία, 2011.  «Μεγαλώσαμε όπως τα αγριόχορτα», εκδόσεις ΕΝΤΟΣ, Αθήνα, 2015. «Ο Αριστοφάνης και το Έργο του Ειρήνη, μια σκηνογραφική και ενδυματολογική προσέγγιση», εκδόσεις ΕΝΤΟΣ, Αθήνα, 2017.

Ο Αλέξανδρος Ευάγγελος Φασόης γεννήθηκε και ζει στην Αθήνα. Σκηνοθέτης κινηματογράφου, θεάτρου και εικαστικών ψηφιακών πολυμέσων. Προσανατολίζεται στις πειραματικές μορφές τέχνης και τις συνδυαστικές τεχνικές του «μη αφηγηματικού κινηματογράφου», του «τρίτου θεάτρου», της «μουσικής περιβάλλοντος», καθώς και τη συνάντηση της φιλοσοφίας και των επιστημών με τις νέες τεχνολογίες. Διδάσκει φιλοσοφία του κινηματογράφου και ιστορία των ιδεών.

